wickkiey/tamil-wikipedia-chunked huggingface dataset:
# சமய திவாகர விருத்தி

**சமய திவாகர விருத்தி** என்னும் உரைநூல் 14 ஆம் நூற்றாண்டில் தோன்றிய உரைநூல்களில் ஒன்று. இது ஐஞ்சிறு காப்பியங்களில் ஒன்றான நீலகேசி நூலுக்கு எழுதப்பட்ட உரை. இதனை **நீலகேசி உரை** எனவும் குறிப்பிடுகின்றனர். இதனை எழுதியவர் வாமன முனிவர். இவர் சைனர். வடமொழியிலும், தமிழிலும் வல்லவரான இவர் தமிழில் சமய திவாகர விருத்தி என்னும் நூல் செய்த காரணத்தில் இவரைச் சமய திவார முனிவர் எனவும் குறிப்பிடுவது வழக்கம்.  
இந்த உரையின் சிறப்புகள்;
- இறந்துபோன குண்டலகேசி நூலின் 20 பாடல்கள் இந்த உரையில் மேற்கோளாகத் தரப்பட்டுள்ளன. குண்டலகேசியின் கதை உரையில் சொல்லப்பட்டுள்ளது. குண்டலகேசி நூலின் ஆசிரியர் நாதகுத்தனார் என்பதும் இவ்வுரையில் குறிப்பிடப்பட்டுள்ளது.
- பிம்பிசாரக் கதை, மாணாவூர்ப் பதிகம் என்னும் நூல்கள் இதில் குறிப்பிடப்பட்டுள்ளன.
- மேற்கோள்களாக எடுத்தாளப்பட்டுள்ளவை
- கிடைக்கப்பெறாத சில இலக்கண நூற்பாக்கள்
- கிடைக்கப்பெறும் தொல்காப்பியம், நன்னூல் நூற்பாக்கள்
- உபநிடதமேற்கோள்கள்
- அறநெறிச்சாரம், அருங்கலச் செப்பு முதலான சைன நூல்கள்
- கொலைமறுத்தல் பற்றிக் கூறும் வெண்பா நூலின் விரிவு
- புத்தரை இவர் **ஈழம் அடிப்படுத்த தாடையாழ்வார்** எனக் குறிப்பிடுகிறார்.
# சமய திவாகர விருத்தி

## கருவிநூல்

- மு. அருணாசலம், தமிழ் இலக்கிய வரலாறு, பதினான்காம் நூற்றாண்டு, பதிப்பு 2005
# வாமன முனிவர்

**வாமன முனிவர்** 14 ஆம் நூற்றாண்டில் காஞ்சிக்கு அருகிலுள்ள சமணக் காஞ்சி எனுஇம் திருப்பருத்திக்குன்றம் என்னும் ஊரில் வாழ்ந்த சைனப் புலவர். இங்குள்ள சினாலயத்தில் உள்ள கல்வெட்டுகள் இவரைப் பற்றிய செய்திகளைக் குறிப்பிடுகின்றன.  
இந்தச் சமணர் கோயில் மரத்தடியில் இருவரின் பாதங்கள் பெறிக்கப்பட்டுள்ளன. மல்லிசேன முனிவர் ஆசிரியர். இவரது மாணவர் புஷ்பசேன முனிவர். இவர்களது பாதங்கள் இவை என அவற்றின் அடியில் பொறிக்கப்பட்டுள்ள கல்வெட்டுகள் குறிப்பிடுகின்றன. மல்லிசேன முனிவரின் முழுப் பெயர் **மல்லிசேனர் வாமன முனிவர்**. இவருக்கு **வாமணாசாரியர்** என்னும் பெயரும் உண்டு.  
இவர் மேருமந்திர புராணம் என்னும் நூலை இயற்றியுள்ளார். வடமொழியிலுள்ள சைன மதக் கிரந்தங்களான பஞ்சாதிகாயம், பிரவசன சாரம், சமயாசாரம், ஸ்யாத்வசன மஞ்சரி என்னும் நூல்களுக்கும் வடமொழியில் உரை எழுதியுள்ளார்.  
தமிழில் உள்ள ஐஞ்சிறு காப்பியங்களில் ஒன்றான நீலகேசித் திரட்டு (நீலகேசித் தெருட்டு) என்னும் நூலுக்கும் தமிழில் உரை எழுதியுள்ளார். இந்த உரைநூல் சமய திவாகர விருத்தி என்னும் பெயர் கொண்டது. இந்த நூலால் இவரைச் **சமய திவாகர முனிவர்** என்றும் குறிப்பிட்டனர்.  
மற்றும் இவரது இருமொழி வல்லமையைப் போற்றி 'உபயபாஷா சக்கரவர்த்தி' எனப் பட்டம் சூட்டியும் இவரை வழங்கினர்.  
இவர் மேருமந்திர புராண அடிகளை மேற்கோள் தந்து 'எம் ஓத்து' எனக் குறிப்பிடுகிறார். இவர் எம் ஓத்து என் குறிப்பிடும் சில பாடலடிகள் மேருமந்தர புராணத்தில் இல்லை. அவை இவர் எழுதிய சாந்தி புராணத்தில் இருக்ககூடும்.
# வாமன முனிவர்

## கருவிநூல்

- மு. அருணாசலம், தமிழ் இலக்கிய வரலாறு, பதினான்காம் நூற்றாண்டு, பதிப்பு 2005
# பெ. துரைசாமி

**பெ. துரைசாமி** (பிறப்பு: மே 5, 1964) என்பவர் ஒரு தமிழக எழுத்தாளர். இயற்பியலில் முதுநிலை அற்வியல் பட்டம், ஆய்வியல் நிறைஞர் பட்டமும் பெற்றிருக்கிறார். வான் இயற்பியலில் முனைவர் பட்டம் பெற்ற இவர் 120க்கும் அதிகமான இயற்பியல், வானியல் கட்டுரைகளை எழுதியிருக்கிறார். பன்னாட்டு, தேசிய, மாநிலக் கருத்தரங்குகளில் கலந்து கொண்டிருக்கும் இவர் தமிழ்ப் பல்கலைக்கழக அறிவியல் களஞ்சியத்திலும், அறிவியல் தமிழ்த் துறையிலும், தற்போது தொல்லறிவியல் துறையிலும் ஆய்வு உதவியாளராகத் தொடர்ந்து பணியாற்றி வருகிறார். இவர் எழுதிய *"தமிழரின் வணிகவியல் கோட்பாடுகள்"* எனும் நூல் தமிழ்நாடு அரசின் தமிழ் வளர்ச்சித் துறையின் 2005 ஆம் ஆண்டிற்கான சிறந்த நூல்களில் கணிதவியல்,வானியல்,இயற்பியல்,வேதியல் எனும் வகைப்பாட்டில் பரிசு பெற்றிருக்கிறது.
# அரு. பரமசிவம்

**அரு. பரமசிவம்** (பிறப்பு: சூன் 3, 1949) என்பவர் ஒரு தமிழக எழுத்தாளர். சேலம் மாவட்டம் இடைப்பாடி எனும் ஊரில் வசித்து வரும் இவர் புலவர், முதுகலை, முனைவர் பட்டங்களைப் பெற்றிருக்கிறார். இவர் இடைப்பாடி ஸ்ரீ பருவதராஜகுலத்தினை சேர்ந்தவர். ஆய்வு மன்றங்களில் பங்கேற்றிருக்கும் இவர் திருக்குறள் தொடர் சொற்பொழிவுகளையும் ஆற்றி வருகிறார். ஆன்மிகப் பணிகளில் ஈடுபாடுடைய இவர் எழுதிய *"பரதவர் இன் மீட்டுருவாக்க வரைவியல்"* எனும் நூல் தமிழ்நாடு அரசின் தமிழ் வளர்ச்சித் துறையின் 2005 ஆம் ஆண்டிற்கான சிறந்த நூல்களில் மானிடவியல் (சமூகவியல், புவியில், நிலவியல்) எனும் வகைப்பாட்டில் பரிசு பெற்றிருக்கிறது.
# ஆ. சந்திரசேகரன்

**ஆ. சந்திரசேகரன்** (*A chandrashekhar*) என்பவர் இந்தியாவின் தமிழ்நாடு மாநிலத்தைச் சேர்ந்த ஓர் எழுத்தாளர் ஆவார். சென்னை டாக்டர் அம்பேத்கார் அரசு சட்டக் கல்லூரியில் 25 ஆண்டுகளாகப் பேராசிரியராகப் பணியாற்றியுள்ளார். கல்லூரியின் துணை முதல்வர், முதல்வர் பொறுப்புகளையும் வகித்திருக்கிறார். தமிழக நிலச் சட்டங்கள், ஓர் இந்துப் பெண்ணின் சட்ட உரிமைகள் உட்பட ஏழு தமிழ் நூல்களையும் ஆங்கில நூல்களையும் எழுதியிருக்கிறார். இவர் எழுதிய *"அறிவுசார் சொத்துரிமைச் சட்டம்"* எனும் நூல் தமிழ்நாடு அரசின் தமிழ் வளர்ச்சித் துறையின் 2005 ஆம் ஆண்டிற்கான சிறந்த நூல்களில் சட்டவியல், அரசியல் எனும் வகைப்பாட்டில் பரிசு பெற்றிருக்கிறது. தொடர்ந்து தமிழிலும் ஆங்கிலத்திலும் சட்ட நூல்களை எழுதிவருகிறார். சென்னை பெசன்ட் நகரில் வசித்து வருகிறார். நாடெங்கும் பயணம் செய்து கோயில் கட்டிடக் கலையின் நுட்பங்கள், பறவைகள், வண்ணத்துப்பூச்சிகள் என இவர் எடுத்த பல இயற்கை சார்ந்த புகைப்படங்களும் பரிசுகளை வென்றுள்ளன.
# அ. ராஜசேகரன்

**அ. ராஜசேகரன் ** என்பவர் ஒரு தமிழக எழுத்தாளர். ஆரம்ப சுகாதார நிலையத்தில் தனது மருத்துவப் பணியைத் தொடங்கி புதுதில்லியிலுள்ள தேசிய மருத்துவத் தேர்வாணையத்தின் தலைவராகவும் உயர்ந்த பெருமைக்குரியவர். சென்னை மருத்துவக் கல்லூரியில் சிறுநீரகவியல் துறைப் பேராசிரியராகவும், மலட்டுத் தன்மை பற்றிய ஆராய்ச்சியாளராகவும் உலகப் புகழ் பெற்றவர். இவர் டாக்டர் கோ. இராமநாதனுடன் இணைந்து எழுதிய *"மருத்துவர் இல்லாத இடத்தில் மருத்துவம்"* எனும் நூல் தமிழ்நாடு அரசின் தமிழ் வளர்ச்சித் துறையின் 2005 ஆம் ஆண்டிற்கான சிறந்த நூல்களில் மருந்தியல், உடலியல், நலவியல் எனும் வகைப்பாட்டில் பரிசு பெற்றிருக்கிறது.
# கோ. இராமநாதன்

**கோ. இராமநாதன்** (பிறப்பு: மே 30, 1957) என்பவர் ஒரு தமிழக எழுத்தாளர். கோயம்புத்தூர் ஜி. ஆர். மருத்துவமனையின் நிறுவனரும், தலைமை மருத்துவருமாக இருக்கிறார். எழுத்து, பேச்சு இரண்டிலும் மிகுந்த ஈடுபாடு கொண்ட இவர் தன்னம்பிக்கை, இன்றைய மருத்துவம் ஆகிய மாத இதழ்களின் ஆசிரியருமாவார். இவர் டாக்டர் அ. ராஜசேகரனுடன் இணைந்து எழுதிய *"மருத்துவர் இல்லாத இடத்தில் மருத்துவம்"* எனும் நூல் தமிழ்நாடு அரசின் தமிழ் வளர்ச்சித் துறையின் 2005 ஆம் ஆண்டிற்கான சிறந்த நூல்களில் மருந்தியல், உடலியல், நலவியல் எனும் வகைப்பாட்டில் பரிசு பெற்றிருக்கிறது.
# சுப. சதாசிவம்

**சுப. சதாசிவம்** (பிறப்பு: டிசம்பர் 9, 1930) என்பவர் ஒரு தமிழக எழுத்தாளர். புதுக்கோட்டை மாவட்டம், அறந்தாங்கியில் பிறந்த இவர், முதுநிலை மருத்துவம், முனைவர் பட்டங்களைப் பெற்று மருத்துவராகப் பணியாற்றி வருகிறார். மூலிகை மருந்துகள், விஞ்ஞான நோக்கில் நோய் தீர்க்கும் மூலிகைகள் உட்பட ஆறு நூல்களை எழுதியிருக்கிறார். இவர் தினமணி, தினமலர், தினகரன் உட்பட பல நாளிதழ்களிலும், வார, மாத இதழ்களிலும் இவர் சித்த மருத்துவக் கட்டுரைகளை எழுதியிருக்கிறார். சித்த மருத்துவச் சுடர் எனும் பட்டம் பெற்ற இவர் எழுதிய *"அனுபோக வைத்தியத் திரட்டு"* எனும் நூல் தமிழ்நாடு அரசின் தமிழ் வளர்ச்சித் துறையின் 2005 ஆம் ஆண்டிற்கான சிறந்த நூல்களில் தமிழ் மருத்துவ நூல்கள் (சித்தம், ஆயுர்வேதம்) எனும் வகைப்பாட்டில் பரிசு பெற்றிருக்கிறது.
# சி. பத்மநாபன்

**சி. பத்மநாபன்** என்பவர் ஒரு இலங்கை எழுத்தாளர். இலங்கை பேராதனையிலுள்ள பேராதனைப் பல்கலைக்கழகத்தில் வரலற்றுத்துறைப் பேராசிரியரகப் பணியாற்றி வருகிறார். இவர் எழுதிய *"இலங்கையில் இந்து சமயம்"* எனும் நூல் தமிழ்நாடு அரசின் தமிழ் வளர்ச்சித் துறையின் 2005 ஆம் ஆண்டிற்கான சிறந்த நூல்களில் சமயம், ஆன்மீகம், அளவையியல் எனும் வகைப்பாட்டில் பரிசு பெற்றிருக்கிறது.
# கருப்பூர் மு. அண்ணாமலை

**கருப்பூர் மு. அண்ணாமலை** (பிறப்பு: செப்டம்பர் 18, 1948) என்பவர் ஒரு தமிழக எழுத்தாளர். தஞ்சை மாவட்டம், பட்டுக்கோட்டை வட்டம், கருப்பூரில் பிறந்த இவர் திருவையாறு அரசர் கல்லூரியில் பயின்று புலவர் பட்டம் பெற்றார். 33 ஆண்டுகள் தமிழாசிரியராகப் பணியாற்றி ஓய்வு பெற்றிருக்கும் இவர் “பொன்னி” எனும் புனைப்பெயரில் எழுபதுக்கும் மேற்பட்ட நூல்களை எழுதியிருக்கிறார். தமிழ்நாட்டிலுள்ள நூலகங்கள் மட்டுமின்றி சிங்கப்பூர் போன்ற வெளிநாட்டு நூலகங்களிலும் இவரது நூல்கள் இடம் பெற்றுள்ளன. இவர் எழுதிய *"தமிழ்நாட்டில் கல்வி அன்றும் இன்றும்"* எனும் நூல் தமிழ்நாடு அரசின் தமிழ் வளர்ச்சித் துறையின் 2005 ஆம் ஆண்டிற்கான சிறந்த நூல்களில் கல்வியியல், உளவியல் எனும் வகைப்பாட்டில் பரிசு பெற்றிருக்கிறது.
# கருப்பூர் மு. அண்ணாமலை

## எழுதிய நூல்கள்

- தீர்க்கப்படாத நியாயன்கள்
- குருதிச்சோறு
- நேதாஜி சுபாஷ் சந்திரபோஸ்
- சங்க கால வள்ளல் கதைகள்
# ஜெ. வீரநாதன்

**ஜெ. வீரநாதன்** (பிறப்பு: ஜனவரி 14, 1960) என்பவர் ஒரு தமிழக எழுத்தாளர். கோயம்புத்தூரில் வசித்து வரும் இவர் வரலாற்றில் முதுகலைப் பட்டமும், இதழியலில் முதுகலைப் பட்டயமும் பெற்றிருக்கிறார். அச்சுத்துறையில் செயல்முறைப் பட்டறிவுடைய இவர் தற்போது கணினி வரைகலையில் பயிற்சியளிக்கும் நிறுவனத்தை நடத்தி வருகிறார். பிரி - பிரஸ் ஒரு அறிமுகம், பேஜ் மேக்கர், இண்டர்நெட் - ஒரு சிறு அறிமுகம், விசிட்டிங் கார்டு 1000 போன்ற நூல்களை எழுதியுள்ளார். இவர் எழுதிய *"சித்திரமும் மவுஸ் பழக்கம்"* எனும் நூல் தமிழ்நாடு அரசின் தமிழ் வளர்ச்சித் துறையின் 2005 ஆம் ஆண்டிற்கான சிறந்த நூல்களில் கணிணியியல் எனும் வகைப்பாட்டில் பரிசு பெற்றிருக்கிறது.
# கு. முருகேசன்

**கு. முருகேசன்** என்பவர் ஒரு தமிழக எழுத்தாளர். தஞ்சாவூரில் பிறந்த இவர் முனைவர் பட்டம் பெற்றிருக்கிறார். இவர் எழுதிய *"காவடியாட்டம்"* எனும் நூல் தமிழ்நாடு அரசின் தமிழ் வளர்ச்சித் துறையின் 2005 ஆம் ஆண்டிற்கான சிறந்த நூல்களில் நாட்டுப்புறவியல் எனும் வகைப்பாட்டில் பரிசு பெற்றிருக்கிறது.
# நா. அனந்தபத்மநாபன்

**நா.அனந்தபத்மநாபன்** (பிறப்பு: மார்ச் 29, 1967) என்பவர் ஒரு தமிழக எழுத்தாளர். மதுரையில் பிறந்த இவர் தினமணி நாளிதழில் 10 ஆண்டுகள் பணியாற்றிவிட்டு, பின்னர் ஜெயா தொலைக்காட்சியில் செய்திப் பிரிவில் மூத்த துணையாசிரியராகப் பணியாற்றி வருகிறார். இவர் எழுதிய *"மூன்றாவது கண்"* எனும் நூல் தமிழ்நாடு அரசின் தமிழ் வளர்ச்சித் துறையின் 2005 ஆம் ஆண்டிற்கான சிறந்த நூல்களில் இதழியல், தகவல் தொடர்பு எனும் வகைப்பாட்டில் பரிசு பெற்றிருக்கிறது.
# தெம்மாங்கு

**தெம்மாங்கு** என்பது நாட்டுப்புறப் பாடல் இசை வகைகளுள் ஒன்றாகும். தேனின் இனிமையைப் போன்று பாடல் இனிமையாக இருப்பதனால் "தேன் பாங்கு என்பதே தெம்மாங்கு என மாறி வருகிறது" என்பர். தென் பாங்கு எனப் பொருள் கொண்டு தென்னகத்தின் பாங்கான பாடல் என்று கூறுவதும் உண்டு. சென்னைப் பல்கலைக்கழகப் பேரகராதி தெம்பாங்கு, தெம்மாங்கு என இரு சொல்லாட்சிகளையும் குறிப்பிட்டு “தென்னகத்தில் நாட்டுப்புறத்தார் பாடும் இசைப் பாட்டு வகை” எனக் குறிப்பிடுகிறது. நா. கதிரைவேற்பிள்ளையின் தமிழகராதி தெம்மாங்கு என்பதற்கு "ஒரு வகைச் சந்தம்" எனப் பொருள் தருகிறது.  
நாட்டுப்புறங்களில் தனி வழியே நடக்கும் போது, வண்டி ஓட்டும்போது, வயல் வெளிப்பணிகளின் போது என எந்தச் சூழ்நிலையிலும் தெம்மாங்குப் பாடல் எழலாம். ஒருவரே பாடும் மரபும், ஒருவர் கேள்விக்கு மற்றவர் பதில் கூறும் போட்டி மரபும், ஒருவர் பாட ஏனையோர் அதனையே ஒருமித்துப் பாடும் குழுமரபும் எனப் பல்வேறு மரபுகள் இதில் உள்ளன.
# சிவப்பு சூரியன்

**சிவப்பு சூரியன்** 1983 ஆம் ஆண்டு வெளிவந்த தமிழ்த் திரைப்படமாகும். முக்தா சீனிவாசன் இயக்கத்தில் வெளிவந்த இத்திரைப்படத்தில் ரஜினிகாந்த், சரிதா, டெல்லி கணேஷ் மற்றும் பலர் நடித்திருந்தனர்.
# சிவப்பு சூரியன்

## பாடல்கள்

இத்திரைப்படத்திற்கு எம். எஸ். விஸ்வநாதன் இசையமைத்தார். அனைத்துப் பாடல்களையும் கவிஞர் வாலி இயற்றினார். இப்படத்தில் இடம்பெற்ற "அடி முந்தானை பந்தாட" பாடல் கௌரிமனோகரி இராகத்தில் அமைக்கப்பட்டது.  
| 1 | "நான் கண்ட கண்ட" | எஸ். பி. சைலஜா | வாலி | 04:23 |
| --- | --- | --- | --- | --- |
| 2 | "அடி முந்தானை பந்தாட" | மலேசியா வாசுதேவன், வாணி ஜெயராம் | 03:58 |  |
| 3 | "தங்கச்சி சிரித்தாளே" | மலேசியா வாசுதேவன் | 04:10 |  |
| 4 | "மிஸ்டர் மிரான்டா நேரே வரான்டா" | எஸ். பி. பாலசுப்பிரமணியம், எஸ். ஜானகி | 03:58 | } |
# சூரப்புலி (1983 திரைப்படம்)

**சூரப்புலி** 1983 ஆம் ஆண்டு வெளிவந்த தமிழ்த் திரைப்படமாகும். வெங்கட் இயக்கத்தில் வெளிவந்த இத்திரைப்படத்தில் பிரபு, விஜி, டெல்லி கணேஷ் மற்றும் பலர் நடித்திருந்தனர்.
# சூரப்புலி (1983 திரைப்படம்)

## நடிகர்கள்

- பிரபு
- விஜி
- ஒய். ஜி. மகேந்திரன்
- வனிதா
- ராதாரவி
- திலிப்
- கல்லாப்பெட்டி சிங்காரம்
- சங்கிலி முருகன்
- டெல்லி கணேஷ்
- லூசு மோகன்
- ஒரு விரல் கிருஷ்ணா ராவ்
- எஸ். ராமாராவ்
- டைப்பிஸ்ட் கோபு
- குமரிமுத்து
- எஸ். என். பார்வதி
# சூரப்புலி (1983 திரைப்படம்)

## பாடல்கள்

இப்படத்தின் பாடல்களை கங்கை அமரன் எழுதி இசையமைத்தார்.
# மேருமந்திர புராணம்

**மேருமந்திர புராணம்** என்னும் நூல் 14-ஆம் நூற்றாண்டில் வாமன முனிவர் என்பவரால் தமிழில் எழுதப்பட்டது. 13 சருக்கங்கள், 1405 பாடல்கள் கொண்டது. மேரு, மந்தரர் என்னும் இரு அரச குமாரர்கள் முற்பிறவியில் பெற்ற முத்தி பற்றிய கதைகளைக் கூறுவது. இடையில் உலகியல் முறைமைகள் கூறப்பட்டுள்ளன. சமண மதக் கோட்பாடுகள் விளக்கமாக இதில் கூறப்பட்டுள்ளன.  
நூலிலுள்ள பாடல் – எடுத்துக்காட்டு
:அறம் அலது உறுதி செய்வார்கள் தாம் இலை
:மறம் அலது இடர் செய வருவதும் இலை
:நெறி இவை இரண்டையும் நினைந்து நித்தமும்
:குறுகுமின் அறநெறி குற்றம் நீங்கவே.  
:ஆக்குவதே எனில் அறத்தை ஆக்குக
:போக்குவதே எனில் வெகுளி போக்குக
:நோக்குவதே எனில் ஞானம் நோக்குக
:காக்குவதே எனில் விரதம் காக்கவே.
விதியினால் தானம் பூசை மெய்த்தவம் செய்து வீட்டைக்
கதிகளைக் கடந்து செல்வர்; காரிகையார்கள் செல்லார்.
# மேருமந்திர புராணம்

## கருவிநூல்

மு. அருணாசலம், தமிழ் இலக்கிய வரலாறு, பதினான்காம் நூற்றாண்டு, பதிப்பு 2005
# ஸ்ரீ ராகவேந்திரா (1985 திரைப்படம்)

**ஸ்ரீ ராகவேந்திரா ** 1985 ஆம் ஆண்டு வெளிவந்த தமிழ்த் திரைப்படமாகும். எஸ். பி. முத்துராமன் இயக்கத்தில் வெளிவந்த இத்திரைப்படத்தில் ரஜினிகாந்த், லட்சுமி, டெல்லி கணேஷ் மற்றும் பலர் நடித்திருந்தனர்.
# ஸ்ரீ ராகவேந்திரா (1985 திரைப்படம்)

## கதை

இந்த படம் ஸ்ரீ ராகவேந்திராவின் வாழ்க்கை, பிறப்பு முதல் அவரது மகாசமதி வரை.
# பாடும் வானம்பாடி

**பாடும் வானம்பாடி ** (*Paadum Vaanampadi*) 1985 ஆம் ஆண்டு வெளிவந்த இந்தியத் தமிழ்த் திரைப்படமாகும். எம். ஜெயகுமார் இயக்கத்தில் வெளிவந்த இத்திரைப்படத்தில் ராஜீவ், ஜீவிதா, நாகேஷ், டெல்லி கணேஷ் ஆகியோர் நடித்திருந்தனர். இந்தத் திரைப்படம் இந்தியில் வெளியாகிய டிஸ்கோ டான்சர் எனும் திரைப்படத்தின் மறுவாக்கமாகத் தமிழில் எடுத்து வெளியிடப்பட்டது என்பதும் குறிப்பிடப்பட்டது.
# பாடும் வானம்பாடி

## நடிகர்கள்

- ஆனந்த் பாபு - ஆனந்த்
- ஜீவிதா - ராதா
- ராஜீவ் - ராஜா
- நித்யா - விஜி
- செந்தாமரை - தர்மலிங்கம்
- நிழல்கள் ரவி - ஷியாம்
- மணிமாலா - ராஜா, ஆனந்த், விஜியின் அம்மா
- ஜனகராஜ் - மணி அல்லது மிஸ்டர் பெல் வேடம்
- வெண்ணிற ஆடை மூர்த்தி - சகுனி
- நாகேஷ் - முத்து (விருந்தினர் வேடம்)
- டெல்லி கணேஷ் - ராஜா, ஆனந்த், விஜியின் தந்தை (விருந்தினர் வேடம்)
# பாடும் வானம்பாடி

## பாடல்கள்

கவிஞர்கள் வாலி, முத்துலிங்கம், வைரமுத்து, நா. காமராசன் ஆகியோர் இயற்றிய பாடல்களுக்கு சங்கர் கணேஷ், பப்பி லஹரி ஆகியோர் இணைந்து இசையமைத்தனர்.  
| 1 | "என் நினைவுதானே ஏங்குதே" | எஸ். பி. பாலசுப்பிரமணியம் | நா. காமராசன் |
| --- | --- | --- | --- |
| 2 | "நானொரு டிஸ்கோ டான்சர்" |  |  |
| 3 | "மயங்காதே (வாழும் வரை)" | வைரமுத்து |  |
| 4 | "அடி கண்ணே இளம்பெண்ணே" |  |  |
| 5 | "ஆட்டத்தில் நான்தான் ராஜா" | மலேசியா வாசுதேவன், வாணி ஜெயராம் | நா. காமராசன் |
| 6 | "வாழும் வரை போராடு" | எஸ். பி. பாலசுப்பிரமணியம், இலதா கண்ணன் | வைரமுத்து |
| 7 | "அன்பே அன்பே அன்பே" | பி. சுசீலா | } |
# திருத்தக்க தேவர்

**திருத்தக்க தேவர்** ஒன்பதாம் நூற்றாண்டில் வாழ்ந்த சமணப் புலவர். ஐம்பெருங் காப்பியங்களில் ஒன்றான சீவக சிந்தாமணி என்னும் நூலை இயற்றியவர். இவர் நரிவிருத்தம் என்னும் நூலையும் எழுதியுள்ளார். இவரின் சீவக சிந்தாமணி என்னும் நூல் சீவகனின் வாழ்க்கை வரலாற்றைக் கூறுகிறது  
முத்தமிழ்க் காப்பியமாகத் திகழும் சிலப்பதிகாரம் தமிழில் கிடைத்துள்ள காப்பியங்களில் காலத்தால் முந்தியது. அதனோடு இணைந்த இரட்டைக் காப்பியமாகத் திகழும் மணிமேகலை பழமையான ஆசிரியப்பா யாப்புடையதாய்க் கால வரிசையில் அதனையொத்தது. கி.பி. ஏழாம் நூற்றாண்டில் தோன்றிய பெருங்கதைக்குப் பின்னர் முழுதும் ஆசிரியப்பாவால் காப்பியம் எழுதும் மரபு மறைந்துபோயிற்று. அடுத்துத் தோன்றியது விருத்தப்பா காப்பிய மரபு. தமிழ் இலக்கிய வரலாற்றில் கி.பி. ஒன்பதாம் நூற்றாண்டில் தோன்றிய கம்பராமாயணம் நூலுக்கு முன்னர் வளர்ச்சி பெறாத விருத்தங்களாலான காப்பியப் பாங்கைத் தோற்றுவித்தவராகத் திருத்தக்க தேவர் அறியப்படுகிறார்.
# சாந்தி புராணம்

**சாந்தி புராணம்** மறைந்துபோன தமிழ்நூல்களில் ஒன்று. இது வாமன முனிவரால் 14 ஆம் நூற்றாண்டில் எழுதப்பட்டது. இவர் தாம் எழுதிய நீலகேசி உரையில் மேற்கோள் காட்டியுள்ள அடிகள் இவரது சாந்திபுராணத்தில் இருப்பவை ஆகலாம் என மு. அருணாசலம் குறிப்பிடுகிறார். இது சமண நெறியின் **'அமைதி**' நிலை பற்றிக் கூறுவது. சமணத்தின் அமைதிநிலை **தவம்**.
# சாந்தி புராணம்

## கருவிநூல்

- மு. அருணாசலம், தமிழ் இலக்கிய வரலாறு, பதினான்காம் நூற்றாண்டு, பதிப்பு 2005
# தமிழ்நாட்டில் சமயக் கிளர்ச்சி

14-15 ஆம் நூற்றாண்டுகள், **தமிழ்நாட்டின் சமயக் கிளர்ச்சி**க் காலம். சைவம் வைணவம் என்னும் இரண்டிலும் எழுச்சி ஏற்பட்டு சாத்திர நூல்களும் உரைநூல்களும், ஆசாரிய பீடங்களும் தோன்றி வளர்ந்தன. வைணவத்தில் மணிப்பிரவாள உரைநடை தலைதூக்கியது. சைன சமயத்தில் திருநூற்றந்தாதி, மேருமந்திர புராணம், ஸ்ரீபுராணம், திருக்கலம்பகம் முதலான நூல்கள் தோன்றின. பாட்டும் மணிப்பிரவாள நடையில் உரையும் கொண்ட சிவசம்போதனை என்னும் சைன நூலும் இக்காலத்தில் தோன்றியது.
# தமிழ்நாட்டில் சமயக் கிளர்ச்சி

## கருவிநூல்

- மு. அருணாசலம், தமிழ் இலக்கிய வரலாறு, பதினான்காம் நூற்றாண்டு, பதிப்பு 2005
# செய்கு முஸ்தபா

**ஷெய்கு முஸ்தபா** றஹ்மதுல்லாஹி அலைஹி(*Sheikh Mustafa*, 1836 - 1888) அவர்கள் இலங்கையில் 19ஆம் நூற்றாண்டு காலப்பகுதியில் வாழ்ந்த சூபி இஸ்லாமிய அறிஞரும், கவிஞரும் ஆவார்கள்.
# செய்கு முஸ்தபா

## ஆரம்ப வாழ்க்கை

செய்கு முஸ்தபா றஹ்மதுல்லாஹி அலைஹி அவர்கள் கி.பி. 1836ஆம் ஆண்டு இலங்கையின் தெற்கே பேருவளை நகரில் பிறந்தார்.இவர்கள் இஸ்லாத்தின் மூன்றாவது கலீபாவான ஹஸ்ரத் உஸ்மான் றழியல்லாஹு அன்ஹு அவர்களின் வழித்தோண்றலாவார்.தனது சிறுவயதிலே தாயையும், தந்தையும் இழந்தார். பின்னர் தனது சகோதரியின் அரவணைப்பில் வாழ்ந்தார். சிறுவராக இருக்கும் போதே அரபு எழுத்தணிக்கலையில் (அப்ஜத்) தேர்ச்சி பெற்றிருந்தார்.
# செய்கு முஸ்தபா

## கல்வி

தனது 12வது வயதில் கல்வியைத் தொடருவதற்கு இந்தியாவின் காயல்பட்டிணம் நகருக்கு சென்றார்.அங்கு தப்ஸீர்(அல்-குர்ஆன் விளக்கவுரை),ஹதீஸ்,பிக்ஹ் போன்ற பல்வேறுபட்ட இசுலாமியக் கல்வியினைப் பெற்றார். பிற்காலத்தில்,செய்கு முஸ்தபா றஹ்மதுல்லாஹி அலைஹி அவர்கள் மக்கா நகருக்கு கல்விகற்பதற்காக சென்றார்கள்.மக்கா நகரில், புனித மஸ்ஜிதுல் ஹரம் பள்ளிவாசலின்(கஃபா பள்ளிவாசல்) இமாமான செய்குல் இஸ்லாம் முப்தி ஸைனி தெஹ்லான் றஹ்மதுல்லாஹி அலைஹி அவர்களிடம் கல்வி கற்றார்கள்.முப்தி ஸைனி தெஹ்லான் றஹ்மதுல்லாஹி அலைஹி அவர்களின் முதன்மை மாணவராக செய்கு முஸ்தபா றஹ்மதுல்லாஹி அலைஹி அவர்கள் விளங்கினார்கள்.மேலும் மக்காவில் அஷ்செய்க் ஹிஸ்புல்லாஹி மக்கி றஹ்மதுல்லாஹி அலைஹி, அல்லாமா அஸ்ஸையித் அப்துல் ஹமீத் ஸர்வானி றஹ்மதுல்லாஹி அலைஹி போன்ற அறிஞர்களிடமும் கல்வி கற்றார்கள்.
# செய்கு முஸ்தபா

## பிந்திய வாழ்க்கை

இந்தியாவில் தனது கல்வியை முடித்துக்கொண்டு நாடு திரும்பிய செய்கு முஸ்தபா றஹ்மதுல்லாஹி அலைஹி அவர்கள், இலங்கையில் தனது சன்மார்க்கப் பணியினைத் தொடர்ந்தார். இந்த காலப்பகுதியில் யெமன் தேசத்தின் ஹழரமொத் நகரைச் சோந்த செய்கு அஹ்மத் முபராக் றஹ்மதுல்லாஹி அலைஹி என்ற இசுலாமிய அறிஞரைச் சந்திக்கும் வாய்ப்பு அவருக்குக் கிட்டியது. செய்கு அஹ்மத் முபராக் றஹ்மதுல்லாஹி அலைஹி அவர்களைத் தனது ஆன்மீக குருவாக செய்கு முஸ்தபா றஹ்மதுல்லாஹி அலைஹி அவர்கள் ஏற்றுக் கொண்டார். செய்கு அஹ்மத் முபாரக் றஹ்மதுல்லாஹி அலைஹி அவர்கள், காதிரியதுன் நபவிய்யா எனும் இசுலாமிய சூபி சிந்தனைப் பிரிவைத் தோற்றுவித்தார். இவர்கள் இருவரும் சன்மார்க்கப் பணிக்காக இலங்கையின் காலி, மல்வானை, கஹடோவிட போன்ற பல இடங்களுக்கு சென்று, அங்கு இசுலாமிய ஆத்மிக நிலையங்களை உருவாக்கினர். பேருவளையில் காதிரியதுன் நபவிய்யா இஸ்லாமிய சூபி சிந்தனைப்பிரிவின் தலமையகத்தை இவர்கள் நிறுவினர். செய்கு அஹ்மது முபாரக் றஹ்மதுல்லாஹி அலைஹி அவர்கள் கி.பி.1862 இல் மரணமடைந்தார். அவர்கள் காலி தளாபிட்டிய ஜூம்ஆ பள்ளிவாசலுக்கு அருகாமையில் அடக்கம் செய்யப்பட்டார்கள். செய்கு அஹ்மது முபாரக் றஹ்மதுல்லாஹி அலைஹி அவர்களுக்குப் பின்னர் செய்கு முஸ்தபா றஹ்மதுல்லாஹி அலைஹி காதிரியதுன் நபவிய்யா இஸ்லாமிய சூபி சிந்தனைப்பிரிவின் தலைவராக செயற்பட்டார். அதற்கான உத்தரவும் அனுமதியும், செய்கு முஸ்தபா றஹ்மதுல்லாஹி அலைஹி அவர்களுக்கு செய்கு அஹ்மது முபாரக் றஹ்மதுல்லாஹி அலைஹி அவர்களால் கொட்டியாக்கும்புர நகருக்கு அண்மையிலுள்ள அம்பைப்பள்ளியில் வைத்து ஏற்கனவே வழங்கப்பட்டிருந்தது குறிப்பிடத்தக்கது. செய்கு முஸ்தபா றஹ்மதுல்லாஹி அலைஹி அவர்களின் காலத்தில் இலங்கைக்கு வந்து பேருவளையில் அவர்களைச் சந்தித்த யெமன் நாட்டைச் சோந்த இஸ்லாமிய அறிஞர் அஹ்தல் மௌலானா றஹ்மதுல்லாஹி அலைஹி அவர்களால் பேருவளை மாளிகாச்சேனை தக்கியாவில் வருடாந்த புகாரி ஹதீஸ்கிரந்த பாராயண மஜ்லிஸ் ஆரம்பிக்கப்பட்டது .
# செய்கு முஸ்தபா

## மரணம்

செய்கு முஸ்தபா றஹ்மதுல்லாஹி அலைஹி அவர்கள் தனது ஆறாவதும், கடைசியுமான ஹஜ் யாத்திரையை மேற்கொண்டார். ஹஜ் கிரிகையின் போது கடுமையான காய்ச்சலுக்கு உட்பட்ட அவர் 1888ஆம் ஆண்டு ஜூலை 25ஆம் திகதி மக்காவில் காலமானார். அவரது உடல் மக்காவின் ஜன்னதுல் முஅல்லா மயானத்தில்,அன்னை கதீஜா றழியல்லாஹு அன்ஹா அவர்களின் அடக்கஸ்தலத்துக்கு அருகில் அடக்கம் செய்யப்பட்டார்கள்.
# செய்கு முஸ்தபா

## பங்களிப்புக்கள்

செய்கு முஸ்தபா றஹ்மதுல்லாஹி அலைஹி அவர்கள் இஸ்லாமியத் தமிழ் இலக்கியத்துறைக்கு பெரும் பங்காற்றியுள்ளார். மேலும், அவர்கள் பல்வேறுபட்ட புத்தகங்களை எழுதியுள்ளார்கள்.
- பத்ஹுர்ரஹ்மான் பி தர்ஜிமதி தப்ஸீரில் குர்ஆன்
:அரபுத் தமிழில் எழுதப்பட்ட உலகின் முதலாவது புனித அல்குர்ஆன் விளக்கவுரை நூல் இதுவாகும்.
- மீதான் மாலை
- பவாரிகுல் ஹிதாயா
- பாகியாதுஸ் ஸாலிஹாத்
# செய்கு முஸ்தபா

## மேலும்வாசிக்க

- சூபிஸம்
- தமிழ் அச்சிடல் வரலாறு
- இஸ்லாமிய சட்டத்துறை
- அஹ்மத் இப்னு முபாரக் மௌலானா
- மீதான் மாலை
- மாப்பிள்ளை லெப்பை ஆலிம்
# சமண நாட்டங்கள்

சமண மதம் உலகியலை 12 கோணங்களில் பார்ப்பதாகச் சீவசம்போதனை என்னும் நூல் குறிப்பிடுகிறது. இவை சமணரின் சிந்தனைகள்.  
சீவன் என்னும் உயிருக்கு நன்மை பயக்கும் சிந்தனைகள் இவை. இவற்றை 'அனுப்ரேக்ஷை' என்பர்.
# சமண நாட்டங்கள்

## சிந்தனை நாட்டமும், கதையும்

| சிந்தனை நாட்டம் | தமிழ் வழக்கு | கதை |  |
| --- | --- | --- | --- |
| அநித்தியம் | நிலையாமை | சகரன் |  |
| அசரணம் | புகலின்மை | முண்டகௌசிகன் |  |
| ஏகத்துவம் | தனித்தன்மை | வராங்கன் |  |
| அன்னியத்துவம் | உறவற்ற தன்மை | இராவணன் |  |
| சம்சாரம் | பிறவி மாறுதல் | வசந்த திலகை |  |
| உலகம் | உலகப் பற்று | சுகுமாரன் |  |
| அகசித்துவம் | அழுக்கு | கபௌமன் |  |
| ஆசிரவம் | வினை முடிவு | துவிபாயண குமாரன் |  |
| சம்வரை | வினையைத் தடித்தல் | பாகுபலி குமாரன் |  |
| நிர்ஜரை | வினையை உதிர்த்தல் | புஷப தந்தை |  |
| தருமம் | அறம் | பூமிபாலன் |  |
| போதி துல்லபம் | அறிவு பெறற்கருமை | படகஸ்தன் | } |
# சமண நாட்டங்கள்

## கருவிநூல்

- மு. அருணாசலம், தமிழ் இலக்கிய வரலாறு, பதினான்காம் நூற்றாண்டு, பதிப்பு 2005
# காலகாலேசுவரர் கோயில்

**காலகாலேசுவரர் கோவில்,** (*kalakaleswarar Temple*) தமிழ்நாட்டிலுள்ள கோயம்புத்தூர் மாவட்டம், அன்னூர் வட்டத்தைச் சேர்ந்த கோவில்பாளையம் ஊராட்சியில் அமைந்துள்ள சிவன் கோவில். இக்கோவிலின் முதன்மைக் கடவுளான சிவன், *காலகாலேசுவரர்* என அழைக்கப்படுகிறார்.
# காலகாலேசுவரர் கோயில்

## அமைவிடம்

கோயம்புத்தூர்-சத்தியமங்கலம் செல்லும் சாலையில் (தேசிய நெடுஞ்சாலை 209) கோயம்புத்தூரிலிருந்து சுமார் 20 கி.மீ. தொலைவில் கோவில்பாளையம் என்னும் சிற்றூரில் அமைந்துள்ளது.
# காலகாலேசுவரர் கோயில்

## கோவில்

இது ஒரு சிவன் கோவில் ஆகும். இங்கு சிவன் காலகாலேசுவரராக எழுந்தருளியுள்ளார். இக்கோவிலின் அம்மன் கருணாகரவல்லி (பார்வதி). கொடிமரத்திற்கு அடுத்து வரும் நுழைவாயிலுக்குள் சென்றதும் இடப்புறம் சந்திரனுக்கும் வலப்புறம் சூரியனுக்கும் சிறியதாய் தனிச் சன்னிதிகள் உள்ளன. அடுத்து பலிபீடமும் நந்திதேவரும் உள்ளனர்.  
சுவாமி சன்னிதிக்கு இடப்புறம் அமைந்துள்ள கருணாகரவல்லி அம்மன் சன்னிதியின் முன்பகுதியில் இடப்புறம் பூதேவி, ஸ்ரீதேவியுடன் பெருமாளும் வலப்புறம் துர்க்கையும் உள்ளனர். சுவாமி சன்னிதிக்கும் அம்மன் சன்னிதிக்கும் இடையில் வள்ளி தெய்வானையுடன் முருகன் *கால சுப்பிரமணியர்* என்ற பெயருடன் தனிச் சன்னிதியில் காட்சி தருகிறார். சுவாமி சன்னிதியின் வெளிச்சுற்றுச் சுவரின் பின்புறத்தில் சண்டிகேசுவரருக்கு எதிரில் பிரம்மாவும் உள்ளார்.
இத்திருக்கோயில் உள்ளே கரிவரதராஜப்பெருமாள் திருக்கோயில் அமைந்துள்ளது.
சிவன் கோவிலில் விஷ்ணு, பிரம்மா இருவரும் வழிபடப்படுவது இக்கோவிலின் சிறப்பு.  
கோவில் பிரகாரத்தில் திருஞானசம்பந்தர், அப்பர், சுந்தரர், மாணிக்கவாசகர் ஆகிய நான்கு நாயன்மார்களின் திருவுருங்களும் தனியிடத்தில் அமைக்கப்பட்டு வழிபாடு நடைபெறுகிறது.  
| மூலவர் | காலகாலேசுவரர் |
| --- | --- |
| உற்சவர் |  |
| அம்மன்/தாயார் | கருணாகரவல்லி |
| தல விருட்சம் |  |
| தீர்த்தம் | காலபொய்கை தீர்த்தம் |
| ஆகமம்/பூஜை |  |
| பழமை | 1000-2000 வருடங்களுக்கு |
| புராண பெயர் | கௌசிகபுரி |
# காலகாலேசுவரர் கோயில்

## பெயர்க் காரணம்

உயிர்களை அழிக்கும் தனது சக்தியை இழந்த காலன் (யமன்) இத்தலத்தில் மணலும் நுரையாலுமான லிங்கம் செய்து வழிபட்டுத் தன் அழிக்கும் ஆற்றலை மீண்டும் பெற்றார் என்பது தொன் வரலாறு. இதன் காரணமாக இக்கோவிலில் சிவன் காலகாலேசுவரர் எனப்படுகிறார். காலகாலேசுவரை வழிபட ஆயுள் பலமாகும் என்பது நம்பிக்கை. இக்கோவிலில், தம்பதியினர் அறுபதாம் திருமணம் செய்துகொள்கின்றனர்.
# காலகாலேசுவரர் கோயில்

## பெயர்க் காரணம்

### சிறப்பு

திருக்கடையூர் ஆயுட்காலத்தை நீட்டிக்கும் சக்தி கொண்ட திருத்தலமாகப் பெருமை பெற்றாற்போல இத்திருத்தலம் திருக்கடையூருக்கு இணையாகக் கூறப்படுகின்றது.
# காலகாலேசுவரர் கோயில்

## தலவரலாறு

### விசுவாமித்திரர்

தவம் செய்து விசுவாமித்திர முனிவராக மாறிய கௌசிக மன்னர் இத்திருத்தலத்தில் யாகம் செய்ததால் கௌசிகபுரி எனும் பெயர் பெற்றது. யாகம் செய்த இடம் ’திருநீற்றுமேடு’ என்று வழங்கப்படுகின்றது.
# காலகாலேசுவரர் கோயில்

## தலவரலாறு

### எமதேவர்

திருக்கடையூரில் மார்க்கண்டேயரையும் சிவபெருமானையும் அவமதித்ததற்குப் பரிகாரமாக சிவபெருமான் எமதேவனை கொங்கு நாட்டின் கோவில்பாளையத்தில் வழிபடக்கூற, அவ்வாறே இங்கு வந்து தமது தண்டத்தினால் பூமியை அழுத்தி தீர்த்தம் ஏற்படுத்தி, அதனை பயன்படுத்தி மண்ணைக்குழைத்து சிவலிங்கத் திருமேனி செய்து வழிபட்டு பலன் பெற்றார் எமதேவர். தரிசனமளித்த சிவபெருமானிடம் எமதேவர் திருக்கடையூரில் தரிசிப்போருக்குத் தரும் பலனை இத்தலத்தில் தரிசிப்போருக்கும் தர வேண்டினார்.சிவபெருமானும் வேண்டுகோளை ஏற்றுக்கொண்டதால் அன்றுமுதல் திருக்கடையூருக்கு இணையான திருத்தலமாக வழிபடப்படுகின்றது.
# காலகாலேசுவரர் கோயில்

## தலவரலாறு

### கரிகால் சோழன்

காரணமின்றி ஓர் இளம் பன்றியைக் கொன்ற பாவம் தீர நாரதர் அறிவுரைப்படி இத்திருத்தலத்தில் வழிபட்டு பன்றியைக் கொன்ற பாவத்திலிருந்து விமோசனம் பெற்றார் மன்னர் கரிகாற் சோழன்.  
கரிகால் சோழர் வில், அம்புடன் கூடிய நஞ்சுண்டேஸ்வர சிவலிங்கத்தை பிரதிஷ்டை செய்து திருக்கோயிலைப் புனர்நிர்மாணம் செய்தார்.
# சீவசம்போதனை

**சீவசம்போதனை** என்பது சிறப்பான சமணமத நூல்களில் ஒன்று இந்த நூலின் இறுதியில் உள்ள பாடல் ஒன்று இந்நூலின் ஆசிரியர் தேவேந்திர மாமுனிவர் எனக் குறிப்பிடுகிறது. இது 14 ஆம் நூற்றாண்டில் தமிழ்நாட்டில் சமயக் கிளர்ச்சி தோன்றிய காலத்து நூல்.  
நூலில் 500 வெண்பாக்களும், மணிப்பிரவாள நடையில் அமைந்த அவற்றிற்கான உரையும் அடங்கிய நூல் இது.  
நூல் காட்டும் செய்திகள்
- 12 சமண நாட்டங்கள் 12 கதைகள் மூலம் இந்த நூலில் விளக்கப்பட்டுள்ளன.
- நூலிலுள்ள வெண்பா நடை நளவெண்பா நூலை நிழலாடச் செய்கிறது. நளவெண்பாவைப் பயின்றபின் எழுதப்பட்ட நூல்.
- ஒப்புமை
- கோகனகப் பூக்கண்டு கொட்டியும் பூவாது ஒழிந்தில – நளவெண்பா
- மட்டு அவிழும் பங்கயங்கள் பூத்த மருவகத்தே கொட்டிகளும் தோடு அவிழ்ந்தாற் போலவே.
# சீவசம்போதனை

## கருவிநூல்

- மு. அருணாசலம், தமிழ் இலக்கிய வரலாறு, பதினான்காம் நூற்றாண்டு, பதிப்பு 2005
# விக்கிப்பீடியா:முதற்பக்கக் கட்டுரைகள்/ஜனவரி 20, 2013

**பத்துமலை** என்பது மலேசியாவில் புகழ்பெற்ற ஒரு குடைவரைக் கோயில் ஆகும். சுண்ணாம்புக் குன்றுகளிலான இந்தக் குகைக்கோயில் மலேசியத் தலைநகர் கோலாலம்பூரில் இருந்து 13 கி.மீ வடக்கே, கோம்பாக் மாவட்டத்தில் உள்ளது. இந்தக் குகைக்கோயிலின் உள்ளே பல குகைகள் உள்ளன. சுண்ணாம்புக் குன்றுகளுக்கு அருகில் செல்லும் பத்து ஆற்றின் பெயரில் இருந்து பத்துமலை எனும் சொல் வந்தது. இங்குள்ள சுண்ணாம்புக் குன்றுகள் 40 கோடி ஆண்டுகள் பழைமை வாய்ந்தவை. முருகப் பெருமானுக்காகத் தோற்றுவிக்கப்பட்ட இந்தக் கோயிலில் ஆண்டுதோறும் தைப்பூசத் திருவிழா மிகவும் சிறப்பாகக் கொண்டாடப்படுகின்றது. பத்துமலை திருத்தலம். பத்துமலையின் சிகரத்தில் இருக்கும் முருகப் பெருமானின் சன்னிதானத்தை அடைய 272 படிகளை ஏறிச் செல்ல வேண்டும். கோலாலம்பூரில் புகழ்பெற்று விளங்கிய கே.தம்புசாமி பிள்ளை எனும் செல்வந்தரால் 1891 ஆம் ஆண்டு இந்த பத்துமலைக் கோயில் உருவாக்கப்பட்டது. **மேலும்...**
---  
**மின்காந்தம்** என்பது மின்னோட்டம் பாய்வதன் மூலம் காந்தப் புலத்தை உருவாக்கும் காந்தம் ஆகும். இதில் மின்னோட்டம் நிறுத்தப்படும்போது காந்தப்புலம் மறைந்துவிடும். தானியங்கிகள், மின்பிறப்பாக்கிகள், அஞ்சல் சுற்றுக்கள், ஒலிபெருக்கிகள், வன்வட்டுக்கள், காந்தப் பரிவுப் படிமவாக்கல் இயந்திரங்கள், அறிவியல் கருவிகள், காந்தவியல் பிரித்தெடுப்பு சாதனங்கள் போன்ற மின் சாதனங்களில் மின்காந்தங்கள் ஒரு துணை அங்கமாகவும் கைத்தொழிற் துறையில் அதிக எடை கொண்ட இரும்புப் பாளங்களைத் தூக்கும் பணியில் பயன்படுத்தப்படுகிறது. கம்பியொன்றில் பாயும் மின்னோட்டமானது அக்கம்பியைச் சுற்றி காந்தப்புலமொன்றை உருவாக்குகிறது. காந்தப்புலத்தை ஒருமுகப்படுத்துவதற்காக மின்காந்தமொன்றில் கம்பியானது முறுக்குகள் மிகவும் அருகருகே இருக்கும் வகையில் ஒரு சுருளாகச் சுற்றப்பட்டிருக்கும். **மேலும்....**
# சூ. செல்லப்பா

**சூ. செல்லப்பா** (பிறப்பு: மே 9, 1952) என்பவர் ஒரு தமிழக எழுத்தாளர் மற்றும் இந்திய ஆட்சிப் பணி அதிகாரியுமாவார். தூத்துக்குடி மாவட்டம் கோட்டுரில் பிறந்த இவர் ஆந்திராவில் இந்திய ஆட்சிப் பணி அதிகாரியாகப் பணியாற்றி வருகிறார். தமிழில் 12 நூல்களையும், தெலுங்கில் ஒரு கவிதைத் தொகுப்பையும் எழுதியிருக்கிறார். இவர் எழுதிய *"இந்திர காவியம் அல்லது நான்மறை விளக்கம்"* எனும் நூல் தமிழ்நாடு அரசின் தமிழ் வளர்ச்சித் துறையின் 2000 ஆம் ஆண்டிற்கான சிறந்த நூல்களில் மரபுக்கவிதை எனும் வகைப்பாட்டில் பரிசு பெற்றிருக்கிறது.
# பத்மாவதி விவேகானந்தன்

**பத்மாவதி விவேகானந்தன்** (பிறப்பு: நவம்பர் 10, 1955) என்பவர் ஒரு தமிழக எழுத்தாளர். சென்னையில் பிறந்த இவர் ”காலந்தோறும் மானுடம்”, “தகழியின் நாவல்கள் ஓர் ஆய்வு”, “தமிழாக்கம் பெற்றுள்ள மலையாள நாவல்களின் போக்குகள்” எனும் நூல்களை எழுதியிருக்கிறார். இவர் எழுதிய *"உன்னை அறிந்தால்"* எனும் நூல் தமிழ்நாடு அரசின் தமிழ் வளர்ச்சித் துறையின் 2000 ஆம் ஆண்டிற்கான சிறந்த நூல்களில் புதுக்கவிதை எனும் வகைப்பாட்டில் பரிசு பெற்றிருக்கிறது.
# சீனிவாசன் (நடிகர்)

**பவர் ஸ்டார்** எனும் புனைப்பெயரில் அறியப்படும் **சீனிவாசன்** தமிழ்த்திரைப்பட நடிகர், தயாரிப்பளர், இயக்குனராவார். 2013 சனவரி 13 இல் நடிகர் சந்தானத்தின் தயாரிப்பில் வெளியான *கண்ணா லட்டு தின்ன ஆசையா* திரைப்படத்தில் முன்னணி வேடத்தில் நடித்தார். இதற்கு முன்னர் லத்திக்கா எனும் தமிழ்த்திரைப்படத்தை தயாரித்து நடித்திருந்தார்.
# சீனிவாசன் (நடிகர்)

## கைது

2012 இல் ஜி. யு. பாலசுப்பிரமணியன் எனும் குரோம்பேட்டையிலுள்ள ஆர்.பி.எசு இன்டர்நேசனலின் உரிமையாளரை ஏமாற்றி மோசடி செய்ததற்காக சீனிவாசன் காவல் துறையினரால் கைது செய்யப்பட்டார். பாலசுப்பிரமணியனின் கூற்றுப்படி சீனிவாசன் தனக்கு 10 கோடி ரூபாய் தர உறுதியளித்ததாகவும் அதற்கு சேவைக்கட்டணமாக 65 இலட்சம் வாங்கியதாகவும் ஆனால் கடனையோ சேவைக்கட்டணத்தையோ தரவில்லை எனக்கூறினார். இரண்டு வாரங்களின் பின்னர் சீனிவாசன் பிணையில் விடுதலையானார்.  
2013 ஏப்ரல் 26 இல் மத்திய குற்றப்பிரிவு மோசடிக் குற்றச்சாட்டின் பேரில் கைது செய்தது. இதற்கு பல்வேறு மோசடி வழக்குகளில் அவர் தொடர்புபட்டிருந்தமை காரணமாகவிருந்தது.  
2018 டிசம்பர் 7 இல் பவர் ஸ்டார் சீனிவாசனை காணவில்லை என்று அவரது மனைவி போலீசில் புகார் அளித்துள்ளார்.  
2018 டிசம்பர் 13 இல் பவர் ஸ்டாரை கடத்தியது யார் என தெரிந்தது! - திடுக்கிட வைக்கும் பின்னணி!
# சீனிவாசன் (நடிகர்)

## திரைப்பட விபரம்

| ஆண்டு | திரைப்படம் | பாத்திரம் |
| --- | --- | --- |
| 2010 | *உனக்காக ஒரு கவிதை* |  |
| 2010 | *மண்டபம்* |  |
| 2010 | *நீதானா அவன்* |  |
| 2011 | *லத்திக்கா* |  |
| 2011 | *ஆனந்த தொல்லை* |  |
| 2012 | *நானே வருவேன்* |  |
| 2013 | *கண்ணா லட்டு தின்ன ஆசையா* |  |
| 2013 | *ஐ* |  |
| 2013 | *யா யா* |  |
| 2013 | *அழகன் அழகி* |  |
| 2013 | *சும்மா நச்சின்னு இருக்கு* |  |
| 2014 | *கோலி சோடா* | கௌரவத் தோற்றம் |
# உவமைப்பித்தன்

**உவமைப்பித்தன்** (பிறப்பு: ஆகஸ்ட் 10, 1945) என்பவர் ஒரு தமிழக எழுத்தாளர். இவரது இயற்பெயர் பா. முனியமுத்து. முனைவர் பட்டம் பெற்றிருக்கும் இவர் 19 கவிதை நூல்களை எழுதியுள்ளார். இவற்றுள் “உவமைக்காடு” எனும் நூல் இந்திய அரசு வங்கியின் மாநில முதல் பரிசு பெற்றது. இலக்கியப் பயணமாக, சிங்கப்பூர், மலேசிய நாடுகளுக்குச் சென்றுள்ள இவர் 800க்கும் அதிகமான கவியரங்குகளில் பாடியிருப்பதுடன், 130க்கும் அதிகமான கவியரங்குகளுக்குத் தலைமை ஏற்றுள்ளார். ஈரோடு தமிழ்ச் சங்கப் பேரவையிலிருந்து “ஒட்டக்கூத்தர் விருது” பெற்றுள்ளார். இவர் எழுதிய *"தமிழ்த்தாய் உவமை உலா"* எனும் நூல் தமிழ்நாடு அரசின் தமிழ் வளர்ச்சித் துறையின் 2002 ஆம் ஆண்டிற்கான சிறந்த நூல்களில் மரபுக்கவிதை எனும் வகைப்பாட்டில் பரிசு பெற்றிருக்கிறது.
# சு. தமிழ்ச்செல்வி

**சு. தமிழ்ச்செல்வி** (பிறப்பு: மே 4, 1971) தமிழ் எழுத்தாளர் ஆவார். இவரின் முதல் படைப்பான 'மாணிக்கம்' சிறந்த நாவலுக்கான தமிழக அரசின் விருதைப் பெற்றது.
# சு. தமிழ்ச்செல்வி

## வாழ்க்கை

தமிழ்ச்செல்வி திருவாரூர் மாவட்டத்தில் கற்பகநாதர்குளத்தில் 1971ஆம் ஆண்டு மே மாதம் 4-ஆம் நாள் பிறந்தார். இவருடைய தந்தை சுப்பிரமணி ஓமியோபதி மருத்துவராகப் பணியாற்றியவர். தாயார் முத்துலட்சுமி ஆசிரியராகப் பணியாற்றி வருகிறார். திருத்துறைப்பூண்டியில் தனது ஆசிரியர் பயிற்சியை முடித்து கற்பகநாதர் குளத்தில் தான் பயின்ற பள்ளியிலேயே ஆறு வருடம் ஆசிரியராகப் பணியாற்றினார். அஞ்சல் வழியில் பி. லிட்., முதுகலைப் பட்டங்களையும் பெற்றார். இவர் எழுத்தாளர் கரிகாலனை மணம் செய்து கொண்டார். தற்போது கடலுார் மாவட்டம் கோ. ஆதனுார் ஊராட்சி ஒன்றிய துவக்கப் பள்ளி தலைமையாசிரியையாகப் பணிபுரிகிறார்.
# சு. தமிழ்ச்செல்வி

## எழுத்துப் பணி

### நாவல்கள்

- மாணிக்கம் (2002)
- அளம்( 2002)
- கீதாரி( 2003)
- கற்றாழை ( 2005)
- ஆறுகாட்டுத்துறை(2006)
- கண்ணகி (2008)
- பொன்னாச்சரம் ( 2010)
# சு. தமிழ்ச்செல்வி

## எழுத்துப் பணி

### சிறுகதைகள்

- சாமுண்டி (2006)
- சு.தமிழ்ச்செல்வி சிறுகதைகள் ( 2010)
# சு. தமிழ்ச்செல்வி

## பரிசுகளும் சிறப்புகளும்

- தமிழ் வளர்ச்சித் துறை, சிறந்த புதினம் ("மாணிக்கம்") விருது, 2002
- தமிழ்நாடு முற்போக்கு எழுத்தாளர் விருது, புதினம்- "கற்றாழை"
- கலைஞர் பொற்கிழி விருது (தென்னிந்திய புத்தக விற்பனையாளர்கள் மற்றும் பதிப்பாளர்கள் சங்கம்)
- விளக்கு விருது 2022
# பக்மின்ஸ்டர்ஃபுலரின்

**பக்மின்ஸ்டர்ஃபுலரின்** என்பது C<sub>60</sub>ஐ வாய்ப்பாடாகக் கொண்ட ஒரு புலரின் சேர்மம் ஆகும். இதன் மூலக்கூறு ஒரு காற்பந்தைப் போன்ற கூண்டாகத் தோற்றமளிக்கும். இம்மூலக்கூறில் இருபது அறுகோணிகளும் பன்னிரண்டு ஐங்கோணிகளும் இருக்கும். இவற்றின் மூலைகளில் ஒவ்வொரு கார்பன் அணு காணப்படும். இதனை ஹரோல்ட் குரோடோ, ஜேம்ஸ்.ஆர்.ஹீத், சீன் ஓ பிரையன், ரொபர்ட் கேர்ல் மற்றும் ரிச்சர்ட் ஸ்மல்லி ஆகியோர் 1985 ஆம் ஆண்டு ரைஸ் பல்கலைக்கழகத்தில் உருவாக்கினர். இதற்காக குரோடோ, கேர்ல் மற்றும் ஸ்மல்லி ஆகியோருக்கு 1996ஆம் ஆண்டு வேதியியலுக்கான நோபல் பரிசு கிடைத்தது. இதுவே இயற்கையில் அதிகமாகக் காணப்படும் புலரீன் மூலக்கூறாகும். ஏனெனில் இதனை அடுப்புக் கரியில் அவதானிக்க முடியும். இதன் கண்டறிதலானது வேதியியலில் புலரின் பற்றிய ஆய்வுகளுக்கு வித்திட்டது.
# பக்மின்ஸ்டர்ஃபுலரின்

## பெயரீடு

இதன் பெயரானது கண்டுபிடிப்பாளரும் எதிர்காலத்தைப் பற்றி விவரிப்பவருமான பக்மின்ஸ்டர் புலருக்கு கௌரவம் அளிக்கும் முகமாக இடப்பட்டுள்ளது.
# பக்மின்ஸ்டர்ஃபுலரின்

## உருவாக்கல்

1990ஆம் ஆண்டு W.கிராட்ச்மர் மற்றும் D. R. ஹஃப்மான் ஆகியோர் பெருமளவில் பக்மின்ஸ்டர்ஃபுலரினை உருவாக்கும் முறையைக் கண்டுபிடித்தனர்; இதனால் கிலோகிராம் அளவுகளிலும் இதனை உருவாக்க முடிந்தது. ஹீலிய வாயுச் சுற்றுச்சூழலில் தூய காரீய மின்முனைகள் மூலம் பெறப்படும் கரியிலிருந்து இம்முறை மூலம் பக்மின்ஸ்டர்ஃபுலரின் உருவாக்கப்பட்டது. இவ்வாறு பெறப்படும் கரியை கரிம சேர்வையில் கலக்கும் போது 75% C<sub>60</sub> ஐப் பெற முடியும்.
# பக்மின்ஸ்டர்ஃபுலரின்

## பயன்பாடு

- பக்மின்ஸ்டர்ஃபுலரின் மூலக்கூற்றுடன் அதிகளவான ஐதரசன் மூலக்கூறுகளை இணைக்க முடியும். இதனால் ஐதரசன் எரிபொருளில் இதனைப் பயன்படுத்தக் கூடிய சாத்தியக் கூறு உள்ளது.
- இது HIV எனப்படும் எயிட்ஸ் நோயை உண்டாக்கும் தீ நுண்மத்தின் ஒரு நொதியமான HIV-1 புரோடீஸின் தொழிற்பாட்டைத் தடுக்கக் கூடியது. இதனால் இது மருத்துவத்திலும் பயன்படுத்தப்படுகின்றது.
# புலரின்

**புலரின்** (*fullerene*) எனப்படுவது மத்தியில் வெற்றிடம் இருக்கும் வகையில் முழுமையாக கார்பனால் ஆன மூலக்கூறுகளாகும். புலரீன்கள் சமீப காலத்தில் கண்டறியப்பட்ட காா்பனின் புறவேற்றுமை வடிவங்களில் ஒன்று ஆகும். இவை கோள வடிவிலோ குழாய் வடிவிலோ காணப்படலாம்.  
கோள வடிவான புலரின்கள் பக்கி பால்கள் எனவும் அழைக்கப்படும் ஏனெனில் அவை காற்பந்தைப் போன்று தோற்றமளிக்கும். குழாய் வடிவானவை கார்பன் நனோ குழாய்கள் எனவும் பக்கி குழாய்கள் எனவும் அழைக்கப்படும். புலரின்கள் காரீயத்தை கட்டமைப்பில் ஒத்தவையாகக் காணப்படும். முதலாவது புலரீன் மூலக்கூறுகள் பக்மின்ஸ்டர்ஃபுலரின் ஆகும்.
# புலரின்

## வரலாறு

அமெரிக்க டெக்சாஸ் மாநிலத்தில் உள்ள ரைஸ் பல்கலைக்கழகத்தில் பணியாற்றும் ரிச்சா்ட் ஸ்மாலி மற்றும் ராபா்ட் கர்ல் ஆகியோா் 1985 ஆம் ஆண்டு காா்பனின் இந்த புதிய புறவேற்றுமை இயைபைக் கண்டறிந்தனா். இவா்களோடு சஸக்ஸ் பல்கைலக்கழகத்தில் பணியாற்றிய 'ஹாரி குரோடோ' என்பவரும் இப்பணியில் உடனிருந்தாா். 60 காா்பன் அணுக்களையும், 32 பக்கங்களையும் (20 அறுகோண அமைப்புகள், 12 ஐங்கோண அமைப்புகள்) கொண்ட இதனை 'பக்கிபால்' என்று பெயாிட்டனா். பிறகு இதுவே 'பக் மினிஸ்டா் புல்லரீன்' என்று அழைக்கப்பட்டது. அமெரிக்க கட்டுமான வல்லுநா் ஆா். பக் மினிஸ்டா் புல்லா் என்பவரால் கோள வடிவ கட்டிட அமைப்பினை இப்புறவேற்றுமை இயைபு பெற்றிருப்பதால் இந்தப் பெயா் வைக்கப்பட்டது." இவ்விதமாக கோள வடிவில் அமைந்த காா்பன் மூலக்கூறுகளின் தொகுதி புல்லரீன்கள் என அழைக்கப்படுகிறது. இத்தகைய மூலக்கூறுகள் அதி தீவிரமான கடத்தும் பண்பைப் பெற்றிருக்கின்றன.
# விக்கிப்பீடியா:முதற்பக்கக் கட்டுரைகள்/ஜனவரி 27, 2013

**கா. சு. பிள்ளை** (1888-1945) தமிழ் இலக்கிய வரலாற்றை முதன் முதலில் எழுதிய தமிழறிஞர்; சைவசித்தாந்த வல்லுநர்; வழக்குரைஞர்; தமிழ்ப் பேராசிரியர்; சட்ட வல்லுநர்; மொழிபெயர்ப்பாளர்; உரையாசிரியர்; சொற்பொழிவாளர்; தமிழ், ஆங்கிலம், வடமொழி, மலையாளம் ஆகிய மொழிகளை நன்கு அறிந்த பன்மொழிப் புலவர். 1906ஆம் ஆண்டில் மெட்ரிக்குலேசன் தேர்வில் சென்னை மாகாணத்திலேயே முதல் மாணவராகத் தேறிய இவர். 1908ஆம் ஆண்டில் சென்னை மாகாணக் கல்லூரியில் கலை உறுப்பினர் தேர்வு மற்றும் மதுரைத் தமிழ்ச்சங்கம் நடத்திய புலவர் தேர்வில் முதல் மாணவராகவும் வெற்றி பெற்றார். வரலாறு, ஆங்கில இலக்கியம், தமிழ் இலக்கியம், சட்ட முதுவர் பட்டம் ஆகியவற்றைப் பெற்று சென்னை சட்டக் கல்லூரியில் விரிவுரையாளராகவும், அண்ணாமலை பல்கலைக்கழகத்தின் தமிழ்த்துறையில் பேராசிரியராகவும் பணியாற்றினார். சைவக்குரவர்களான சுந்தரர், சேக்கிழார், மணிவாசகர் முதலியவர்களைப் பற்றிய வரலாற்று ஆய்விலும் தமிழ் இலக்கிய வரலாற்றை எழுதும் பணியிலும் ஈடுபட்டார். **மேலும்....**
---  
**தமிழகத்தில் கற்காலம்** என்பது சுமார் கி.மு. 15,10,000 ஆண்டுகளுக்கு முன் தொடங்கி கி. மு 1,000 வரை நீடித்த காலமாகும். தமிழகத்தில் தொல்லியல் ஆய்வுகள் சுமார் 130 ஆண்டுகளாக நடைபெற்று வருகின்றன. தமிழ்கத்தில் கற்கால ஆய்வை முதலில் தொடங்கி வைத்தவர் இராபர்ட் புருசு ஃபூட் ஆவார். இதுவரை செய்யப்பட்ட அகழாய்வுகள், மேற்பரப்பாய்வுகள் ஆகியவற்றின் அடிப்படையில் கற்காலக்கட்டங்கள் நிர்ணயிக்கப்பட்டுள்ளன. அதன்படி தமிழகத்தில் பழங்கற்காலம் (கி.மு. 15,10,000 ஆண்டுகளுக்கு முன் தொடங்கி கி. மு 10,000 வரை) இருந்த போது மானிடர் நாடோடி வாழ்க்கை வாழ்ந்ததாகவே தெரிகிறது. இடைக்கற்காலத்திலேயே தமிழக மாந்தர்கள் நிரந்தரக் குடியிருப்புகளை அமைத்துக் கொண்டனர். கற்காலத்தின் கடைசிக்கட்டமான புதிய கற்காலம் தமிழகத்தில் கி.மு.2000 வரை நிலவியது. அதன் பிறகு பெருங்கற்சமூகம், உலோகக் கருவிகள் போன்றவை அதிகம் வழக்கில் வந்தவுடன் கற்காலம் தமிழகத்தில் வழக்கிழந்தது. தமிழகத்தில் பழங்கற்காலத்தின் ஆரம்ப காலம் எப்போது என இன்னும் சரியாக கணிக்க முடியவில்லை. அதன் காரணம்... **மேலும்....**
# சீனி. கிருஷ்ணசாமி

**சீனி. கிருஷ்ணசாமி** என்பவர் ஒரு தமிழக எழுத்தாளர். 33 ஆண்டுகளாகத் தமிழாசிரியராகப் பணியாறி ஓய்வு பெற்றவர். இவர் கடினமாக உழைத்து இயற்றிய நாடக வடிவிலான சீவக சிந்தாமணியை இவரது மகன் காப்பிய நாடகமாக எழுதியுள்ளார். இவர் எழுதிய *"இராசமாதேவி"* எனும் நூல் தமிழ்நாடு அரசின் தமிழ் வளர்ச்சித் துறையின் 2002 ஆம் ஆண்டிற்கான சிறந்த நூல்களில் நாடகம் (உரைநடை, கவிதை ) எனும் வகைப்பாட்டில் பரிசு பெற்றிருக்கிறது.
# புலவர் அரசு

**புலவர் அரசு** (பிறப்பு: மார்ச் 20, 1940) என்பவர் ஒரு தமிழக எழுத்தாளர். கா. திருநாவுக்கரசு எனும் இயற்பெயருடைய இவர் கல்வித்துறையில் எழுத்தராக 15 ஆண்டுகளும், தமிழாசிரியராக 21 ஆண்டுகளும் பணியாறி ஓய்வு பெற்றவர். பம்மல் இலக்கிய மன்ற அமைப்பின் பொதுச்செயலாளராகவும், உலகத் திருக்குறள் மைய பம்மல் கிளையின் செயலாளராகவும் உள்ளார். இவர் எழுதிய *"இராசமாதேவி"* எனும் நூல் தமிழ்நாடு அரசின் தமிழ் வளர்ச்சித் துறையின் 2002 ஆம் ஆண்டிற்கான சிறந்த நூல்களில் நாடகம் (உரைநடை, கவிதை ) எனும் வகைப்பாட்டில் பரிசு பெற்றிருக்கிறது.
# அரங்க. சுப்பையா

**அரங்க. சுப்பையா** (பிறப்பு: அக்டோபர் 20, 1951) என்பவர் ஒரு தமிழக எழுத்தாளர். தஞ்சாவூர் கரந்தையிலுள்ள த. உ. க. கலைக்கல்லூரியில் தமிழ்த்துறை இணைப்பேராசிரியராகப் பணியாற்றுகிறார். “ஒற்றுப்பிழையின்றி எழுத”, “பெரியபுராணப் பதிப்பு வரலாறு” என்பது போன்ற பல நூல்களை எழுதியுள்ளார். இவர் எழுதிய *"இந்திய இலக்கியம் - படைப்பும் படைப்பாளிகளும்"* எனும் நூல் தமிழ்நாடு அரசின் தமிழ் வளர்ச்சித் துறையின் 2002 ஆம் ஆண்டிற்கான சிறந்த நூல்களில் திறனாய்வு எனும் வகைப்பாட்டில் பரிசு பெற்றிருக்கிறது.
# சு. இரத்தினசாமி

**சு. இரத்தினசாமி** (பிறப்பு: சூன் 4, 1923) என்பவர் ஒரு தமிழக எழுத்தாளர். சிதம்பரம் அண்ணாமலை பல்கலைக்கழகத்தில் தேர்வுக் கட்டுப்பாட்டாளராகப் பணியாற்றி ஓய்வு பெற்றவர். இவர் எழுதிய *"இந்திய மொழிகளின் வரலாறு"* எனும் நூல் தமிழ்நாடு அரசின் தமிழ் வளர்ச்சித் துறையின் 2002 ஆம் ஆண்டிற்கான சிறந்த நூல்களில் மொழி வரலாறு, மொழியியல், மொழி வளர்ச்சி, இலக்கணம் எனும் வகைப்பாட்டில் பரிசு பெற்றிருக்கிறது.
# மாணாக்கர் (இலக்கணம்)

அனைவருக்கும் கல்வி என்பது உலகநெறி. இதன் அடிப்படையில் கல்வி வழங்கும் பொறுப்பினை இக்காலத்தில் அரசு மேற்கொண்டுள்ளது. இங்குக் கூறப்படுவது அதற்கு முந்தைய நிலை. ஆசிரியர், மாணாக்கர் பற்றிய செய்திகளைப் பண்டைய நூல்கள் தொகுத்துக் கூறுகின்றன.
# மாணாக்கர் (இலக்கணம்)

## நன்னூல்

மாணாக்கர் வரலாறு
1. தன்மகன்,
1. தன்னுடைய ஆசிரியருடைய மகன்,
1. நாட்டையாளும் அரசனுடைய மகன்,
1. பொருளை மிகுதியாக வாரிவழங்குபவன்,
1. தன்னை வணங்கி வழிபடுபவன்,
1. சொல்லும் பொருளை விரைந்து ஏற்றுக் கொள்ளும் திறனுடையோன்
ஆகிய அறுவருக்கே நூலைக் கற்பிக்க வேண்டும். இவர்களே மாணாக்கர் ஆவதற்கு தகுதியுள்ளவர்கள் என்று கூறப்பட்டுள்ளது.
மாணாக்கர் வகை
- தலை மாணாக்கர்
- பால் கலந்த நீரில் பாலை மட்டும் உண்ணும் **அன்னம்** போன்றவர்.
- ஈரம் கலந்த மண்ணில் சத்தை மட்டும் கொள்ளும் மரவேர் போன்றவர்
- கிடைக்கும் புல்லை விரைந்து உண்டு அசை போடும் **பசு** போன்றவர்
- இடை மாணாக்கர்
- உழும் அளவுக்குப் பலன் தரும் **மண்** போன்றவர்.
- சொன்னதை மட்டும் சொல்லும் **கிளிப்பிள்ளை** போன்றவர்
- கடை மாணாக்கர்
- ***ஓட்டைக் குடம்*** போல ஆசிரியர் சொன்னதையெல்லாம் மறப்பவர்.
- செடிக்கொரு வாயாகக் கடித்து மேயும் ***ஆடு*** போன்றவர்
- தெளிந்த நீரைக் கலக்கிக் குடிக்கும் ***எருமை*** போன்றவர்
- ***பன்னாடை*** போல் சாற்றை வடிய விட்டுவிட்டுச் சக்கையைப் பற்றிக்கொள்பவர்
மாணாக்கர் ஆகாதவர்
:**மாணாக்கர் ஆகாதவர் இலக்கணம்** என்று மாணாக்கர் ஆவதற்குத் தகுதியில்லாதவர்களை நன்னூல் பட்டியலிட்டுக் காட்டுகிறது.  
1. கள்ளுண்டு களிப்பவன்,
1. சோம்பல் உடையவன்,
1. தன்னைத் தானே பெருமை பேசிக்கொள்பவன்,
1. காமுகன்,
1. கள்வன்,
1. நோயாளி,
1. அறிவில் ஏழையானவன்,
1. குணம் மாறுபடப் பேசுபவன்,
1. சினமுடையவன்,
1. மிகுதியாக உறங்குபவன்,
1. மந்த புத்திக்குச் சொந்தக்காரன்,
1. தொன்னூல்களைக் கற்க அஞ்சுபவன்,
1. அஞ்சவேண்டிய செயல்களுக்கு அஞ்சாதவன்,
1. பாவத்தைச் செய்யும் இயல்பு கொண்டவன்,
1. பொய் பேசுபவன்
ஆகிய 15 பேரும் மாணாக்கர் ஆவதற்குத் தகுதியற்றவர்கள் என்று பட்டியலில் காட்டப்பட்டுள்ளது.
# மாணாக்கர் (இலக்கணம்)

## சீவசம்போதனை

உயிர் வாழ்வதற்கு உரிய அறிவுரை கூறும் இந்த நூல் மாணாக்கராய் இருந்து நூல் கேட்பதற்கு உரியவர் இன்னின்னார் என்று குறிப்பிடுகிறது.
- அட்டைபோல் ஆசிரியரைத் துன்புறுத்திப் பெறுபவர்
- கழுகு போல் ஆசிரியர் சுவடிகளைக் கவர்ந்து செல்வோர்
ஆகிய உவமைகள் இதில் புதுமையானவை.
# மு. சிவலிங்கம் (எழுத்தாளர்)

**மு. சிவலிங்கம்** என்பவர் ஒரு தமிழக எழுத்தாளர். இவர் இந்திய நாட்டின் குடியரசுத்தலைவராக இருந்த ஆ. ப. ஜெ. அப்துல் கலாம் எழுதிய “Ignited Minds" எனும் ஆங்கில நூலினைத் தமிழாக்கம் செய்து எழுதியுள்ளார். இவர் எழுதிய *"எழுச்சி தீபங்கள்"* எனும் நூல் தமிழ்நாடு அரசின் தமிழ் வளர்ச்சித் துறையின் 2002 ஆம் ஆண்டிற்கான சிறந்த நூல்களில் பிறமொழிகளில் இருந்து தமிழாக்கம் செய்யப்படும் நூல்கள் எனும் வகைப்பாட்டில் பரிசு பெற்றிருக்கிறது. எழுத்தாளர், மொழிபெயர்ப்பாளர்,ஊடகவியலாளர், ஊக்குவிப்பு பேச்சாளர் மற்றும் ஆசிரியர் பயிற்றுநரான மு. சிவலிங்கம் சென்னையில் குடும்பத்தனருடன் வசித்து வருகிறார்.
# பி. எம். சுந்தரம்

**பி. எம். சுந்தரம்** (B. M. Sundaram, பிறப்பு: செப்டம்பர் 10, 1934) தமிழகத்தைச் சேர்ந்த இசையியல் அறிஞராவார். இசைத் துறையில் பட்டம் பெற்று, ஆய்வாளர், எழுத்தாளர், பாடகர், வாக்கேயக்காரர் என பாரம்பரிய இசைத் துறையில் பணியாற்றி வருகிறார்.
# பி. எம். சுந்தரம்

## இளமைக் காலம்

இவரின் பெற்றோர்: தவில் இசைக் கலைஞர் நீடாமங்கலம் மீனாட்சி சுந்தரம் பிள்ளை - நாட்டியக் கலைஞர் தஞ்சாவூர் பாலாம்பாள் தம்பதி.  
சுந்தரம் பொருளாதாரத் துறையில் இளங்கலைப் பட்டம் பெற்றவர். கருநாடக இசைக் கலைஞர் எம். பாலமுரளி கிருஷ்ணாவின் மாணவர். இசையில் புலமை பெற்றவர். பன்மொழிகளில் புலமையுடையவர். இசை வல்லுநர் குழுக்களில் உறுப்பினர். புதுச்சேரி வானொலி நிலையத்தில் இசைத் தயாரிப்பாளராகப் பணியாற்றி ஓய்வு பெற்றவர்.
# பி. எம். சுந்தரம்

## எழுதிய நூல்கள்

1. மங்கல இசை மன்னர்கள்
1. மரபு தந்த மாணிக்கங்கள்
1. மரபுவழி பரதப் பேராசான்கள் - இந்த நூல் தமிழ்நாடு அரசின் தமிழ் வளர்ச்சித் துறையின் 2002 ஆம் ஆண்டிற்கான சிறந்த நூல்களில் நுண்கலைகள் (இசை, நடனம், ஓவியம், சிற்பம்) எனும் வகைப்பாட்டில் பரிசு பெற்றிருக்கிறது.
# பி. எம். சுந்தரம்

## விருதுகள்

- கலைமாமணி விருது
# க. ரத்னம்

**க. ரத்னம்** (பிறப்பு: டிசம்பர் 13, 1931) என்பவர் தமிழக எழுத்தாளர். இவர் முனைவர் பட்டம் பெற்றவர். அரசுக் கலைக் கல்லூரிகளில் தமிழ்ப் பேராசிரியராகப் பணியாற்றி ஓய்வு பெற்றவர். தொடக்கத்தில் படைப்பிலக்கியங்களில் ஆர்வங்காட்டிய இவர் பின்னாளில் பறவையியலில் ஏற்பட்ட ஆர்வம் காரணமாக “தென்னிந்தியப் பறவைகள்” எனும் நூலைப் படைத்தார். இவர் எழுதிய *"தமிழ்நாட்டுப் பறவைகள்"* எனும் நூல் தமிழ்நாடு அரசின் தமிழ் வளர்ச்சித் துறையின் 2002 ஆம் ஆண்டிற்கான சிறந்த நூல்களில் அகராதி கலைக்களஞ்சியம், கலைச் சொல்லாக்கம், ஆட்சித் தமிழ் எனும் வகைப்பாட்டில் பரிசு பெற்றிருக்கிறது.
# க. ரத்னம்

## வாழ்க்கை

க. ரத்னம் கோயம்புத்தூர் மாவட்டத்தில்,கோவைக்கு அருகில் உள்ள கீரணத்தம் எனும் ஊரில் பிறந்தார்.
# க. ரத்னம்

## கல்வி

- உயர்நிலைக்கல்வி இடிகரை பள்ளியில் பயின்றார்.
- இடைநிலைப்படிப்பை கோவை அரசு கலைக் கல்லூரியில் பயின்றார்.
- முதுகலைத் தமிழ் இலக்கியத்தை சென்னை பச்சையப்பன் கல்லூரியில் படித்தார் (1952-55). அப்பொழுது மு. வரதராசன், க. அன்பழகன், ரா.பி. சேதுப்பிள்ளை போன்றோர் இவருக்கு ஆசிரியர்கள்.
- மதுரை காமராசர் பல்கலைக்கழகத்தில் இரா. சண்முகம் என்பவரின் வழிகாட்டலில் "சங்க அகத்திணைப் பாடல்களில் கூற்று" என்ற பொருண்மையில் ஆய்வுசெய்து 1978ஆம் ஆண்டில் முனைவர் பட்டம் பெற்றவர்.
# க. ரத்னம்

## தொழில்

1955 முதல் 1989 வரை
# க. ரத்னம்

## பறவையியலாளர்

தொடக்கத்தில் படைப்பிலக்கியங்களில் ஆர்வங்காட்டிய இவருக்கு, "ஹவ் டூ வாட்ச் பேர்டு?" (How to Watch Birds by Roger Barton) என்னும் அமெரிக்க பறவைகள் பற்றிய ஆங்கில புத்தகத்தைப் படித்ததிலிருந்து பறவையியல் மீது ஆர்வம் கொண்டார். 1965லிருந்து தொடர்ச்சியாக தமிழ்நாடு முழுவதும் பறவைகளைக் காண்பதற்காக பயணங்கள் மேற்கொண்டுள்ளார்.
# க. ரத்னம்

## படைப்பாளர்

க. ரத்னம் கல்லூரியில் பயிலும்பொழுதே 'உலகம்' என்ற கையெழுத்து இதழை வெளியிட்டார். சென்னை பச்சையப்பன் கல்லூரியில் பயிலும்பொழுது படைப்பிலக்கியத்தில் ஈடுபட்ட இவரின் கதையை விந்தன் தனது மனிதன் இதழில் வெளியிட்டு ஊக்குவித்தார். (ஆய்வு), 1988 (தமிழ்நாட்டரசின் பரிசு பெற்றது)
1. செம்மொழி இலக்கியத்தில் பறவைகள் தமிழ்நாட்டுப் பாடநூல் நிறுவனம், சென்னை.
1. வலசை போகும் பறவை, 2022; தமிழினி, சென்னை; தன்வரலாறு
# க. ரத்னம்

## படைப்பாளர்

### மொழிபெயர்த்த நூல்கள்

1. தென்னிந்தியக் குலங்களும் குடிகளும் - 7 தொகுதிகள்; எட்கர் தர்ஸ்டன்; மானுடவியல்; தமிழ்ப் பலகலைக்கழகம், தஞ்சாவூர். 1983 முதல் 1987 வரை மொழிபெயர்க்கப்பட்டன.
1. தென்னிந்திய மானிட இன இயல்; எட்கர் தர்ஸ்டன் (தென்னிந்தியக் குலங்களும் குடிகளும் தொகுதிகளின் சுருக்கம்); மெய்ப்பன் பதிப்பகம், சிதம்பரம்;
1. டப்ளின் நகரத்தார்; ஜேம்ஸ் ஜாய்ஸ்; புதினம்; தமிழினி; 2015
1. திராவிடரின் இந்தியா; டி.ஆர்.சேஷ ஐயங்கார்; மெய்யப்பன் பதிப்பகம், சிதம்பரம்.
1. மனப்பிராந்தி; அந்தோன் செகாவ்; சிறுகதைகள்; தமிழினி; 2014
# க. ரத்னம்

## படைப்பாளர்

### தொகுத்த நூல்கள்

1. டாக்டர் கால்டுவெல்லின் திராவிட மொழிகளின் ஒப்பிலக்கணம் (புலவர் கா. கோவிந்தனுடன் இணைந்து); இ.பதிப்பு 2021; பாரி நிலையம், சென்னை.
# க. ரத்னம்

## குடும்பம்

க. ரத்னம் மரகதம் என்பவரை மணந்தார். இவர்களுக்கு இரட்டையர்களான நிலவி (மருத்துவர்), உலகி (கல்லூரி முதல்வர்) என்னும் பெண் மக்களும் திருவேரகம் (தொழில்முனைவர்), செந்தில் (மென்பொருள் நிறுவனப் பணியாளர்) என்னும் ஆண்மக்களும் உள்ளனர்.
# எஸ். எம். பாலாஜி

**எஸ். எம். பாலாஜி** (பிறப்பு: ஏப்ரல் 4, 1962) என்பவர் ஒரு தமிழக எழுத்தாளர். கன்னியாகுமரி மாவட்டம், தோப்பூரில் பிறந்த இவர் பல், முகச்சீரமைப்பு மருத்துவக் கலையில் சிறந்து விளங்குபவர். இவர் பல மருத்துவ நூல்களை எழுதியிருக்கிறார். டாக்டர் எம்.ஜி.ஆர் வாழ்நாள் சாதனை விருதினையும் பெற்றுள்ளார்.
# எஸ். எம். பாலாஜி

## தமிழ்நாடு அரசின் சிறந்த நூலாசிரியர் பரிசு

இவர் எழுதிய நூல்களில் இரண்டு நூல்கள் தமிழ்நாடு அரசின் தமிழ் வளர்ச்சித் துறையின் சிறந்த நூலுக்கான பரிசினைப் பெற்றிருக்கிறது.  
1. *"பலவித தலைவலிகளும் தீர்வுகளும்"* எனும் நூல் 2000 ஆம் ஆண்டிற்கான சிறந்த நூல்களில் மருந்தியல், உடலியல், நலவியல் எனும் வகைப்பாட்டில் பரிசு பெற்றிருக்கிறது.
1. *"வெளிநாடுகளில் விந்தையான அனுபவங்கள்"* எனும் நூல் 2002 ஆம் ஆண்டிற்கான சிறந்த நூல்களில் பயண இலக்கியம் எனும் வகைப்பாட்டில் பரிசு பெற்றிருக்கிறது.
# ப. சோழநாடன்

**ப. சோழநாடன்** (பிறப்பு: அக்டோபர் 16, 1962) என்பவர் ஒரு தமிழக எழுத்தாளர். இவரது இயற்பெயர் ப. திருநாவுக்கரசு. பல்வேறு நாளிதழ்கள், வார இதழ்களில் புனைப்பெயரில் பல்வேறு கட்டுரைகளை எழுதியுள்ளார். ”நாகசுர சக்கரவர்த்தி திருவாவடுதுறை இராஜரத்தினம் பிள்ளை வரலாறு”, “இண்டர்நெட் உலகில் தமிழ் - தமிழன் - தமிழ்நாடு” போன்ற நூல்களை எழுதியுள்ளார். இவர் எழுதிய *"கொடுமுடி கோகிலம் கே. பி. சுந்தராம்பாள் வரலாறு"* எனும் நூல் தமிழ்நாடு அரசின் தமிழ் வளர்ச்சித் துறையின் 2002 ஆம் ஆண்டிற்கான சிறந்த நூல்களில் வாழ்க்கை வரலாறு, தன் வரலாறு எனும் வகைப்பாட்டில் பரிசு பெற்றிருக்கிறது.
# வெ. வேதாசலம்

விருது' பெற்றுக்கொண்ட நிகழ்வில்]]
**வெ. வேதாசலம்** (பிறப்பு: டிசம்பர் 20, 1949) என்பவர் ஒரு தமிழக எழுத்தாளர். மதுரையில் பிறந்த இவர் மதுரை தியாகராசர் கல்லூரியில் தமிழிலக்கியத்தில் முதுகலைப் பட்டமும், மதுரை காமராசர் பல்கலைக்கழகத்தில் முனைவர் பட்டமும் பெற்றவர்.தொல்லியல் துறையில் பல ஆண்டுகளாகப் பணியாற்றி அத்துறையின் முதுநிலைக் கல்வெட்டு ஆய்வாளராகவும் பணியாற்றியுள்ளார். பல தொல்லியல் கண்டுபிடிப்புகளை வெளியிட்டுள்ளார். அகழ்வாய்வுகளிலும் பங்கேற்றுள்ளார். இவர் மா. சந்திரமூர்த்தி என்பவருடன் இணைந்து எழுதிய *"பராக்கிரம பாண்டியபுரம்"* எனும் நூல் தமிழ்நாடு அரசின் தமிழ் வளர்ச்சித் துறையின் 2002 ஆம் ஆண்டிற்கான சிறந்த நூல்களில் நாட்டுவரலாறு, கல்வெட்டு, தொல்லியல், கடலியலும் வணிக வழிகளும், அகழாய்வு எனும் வகைப்பாட்டில் பரிசு பெற்றிருக்கிறது.
# வெ. வேதாசலம்

## ஆதாரம்

[[
# மா. சந்திரமூர்த்தி

**மா. சந்திரமூர்த்தி** (பிறப்பு: சூன் 19, 1946) என்பவர் ஒரு தமிழக எழுத்தாளர். தொன்மை வரலாறு - தொல்லியல் முதுகலைப் பட்டமும், ஆவணக் காப்பியல் முதுகலைப் பட்டமும் பெற்றவர். தொல்லியல் துறையில் 32 ஆண்டுகளுக்கும் மேலாகப் பணியாற்றி அத்துறையின் துணை இயக்குநராகவும் பணியாற்றியுள்ளார். 29 நூல்களையும், 11 ஆய்வுக் கட்டுரைகளையும் வெளியிட்டுள்ளார். கருத்தரங்குகளில் பங்கு பெற்று ஆங்கிலத்திலும், தமிழிலுமாக 300 கட்டுரைகளை எழுதியுள்ளார். இவர் முனைவர் வெ. வேதாசலம் என்பவருடன் இணைந்து எழுதிய *"பராக்கிரம பாண்டியபுரம்"* எனும் நூல் தமிழ்நாடு அரசின் தமிழ் வளர்ச்சித் துறையின் 2002 ஆம் ஆண்டிற்கான சிறந்த நூல்களில் நாட்டுவரலாறு, கல்வெட்டு, தொல்லியல், கடலியலும் வணிக வழிகளும், அகழாய்வு எனும் வகைப்பாட்டில் பரிசு பெற்றிருக்கிறது.
# ப. ஐயம்பெருமாள்

**ப. ஐயம்பெருமாள்** (பிறப்பு: பிப்ரவரி 12, 1957) என்பவர் ஒரு தமிழக எழுத்தாளர். உற்பத்திப் பிரிவில் முதுநிலைப் பொறியியல் பட்டமும், இயந்திரவியலில் முனைவர் பட்டமும் பெற்றிருக்கிறார். தமிழ்நாடு அறிவியல் தொழில்நுட்ப மையச் செயல் இயக்குநராகப் பணியாற்றி வருகிறார். பல ஆண்டுகளாக அறிவியல் தொழில்நுட்பக் கருத்துக்களைப் பரப்பி வருகிறார். இவர் ஆர். சாமுவேல் செல்வராஜ் என்பவருடன் சேர்ந்து எழுதிய *"விந்தைமிகு பேரண்டம்"* எனும் நூல் தமிழ்நாடு அரசின் தமிழ் வளர்ச்சித் துறையின் 2002 ஆம் ஆண்டிற்கான சிறந்த நூல்களில் கணிதவியல்,வானியல்,இயற்பியல்,வேதியல் எனும் வகைப்பாட்டில் பரிசு பெற்றிருக்கிறது.
# ஆர். சாமுவேல் செல்வராஜ்

**ஆர். சாமுவேல் செல்வராஜ்** (பிறப்பு: ஏப்ரல் 10, 1964) என்பவர் ஒரு தமிழக எழுத்தாளர். முனைவர் பட்டம் பெற்ற இவர் கும்பகோணம் அரசினர் தன்னாட்சிக் கல்லூரியில் இயற்பியல் விரிவுரையாளராகப் பணியாற்றி வருகிறார். வானொலி மற்றும் தொலைக்காட்சி நிகழ்ச்சிகளிலும் பங்கேற்றுள்ளார். இவர் ப. ஐயம்பெருமாள் என்பவருடன் சேர்ந்து எழுதிய *"விந்தைமிகு பேரண்டம்"* எனும் நூல் தமிழ்நாடு அரசின் தமிழ் வளர்ச்சித் துறையின் 2002 ஆம் ஆண்டிற்கான சிறந்த நூல்களில் கணிதவியல், வானியல்,இயற்பியல்,வேதியல் எனும் வகைப்பாட்டில் பரிசு பெற்றிருக்கிறது.